長圖鐵路

|}
長圖鐵路，又嗌長圖綫，係從中國吉林長春到圖們嘅國有鐵路綫，全綫由瀋陽鐵路局管轄，全長529公里。個名度，長指長春，圖指圖們。

而家長圖鐵路係條國際鐵路，接通到朝鮮半島北部，係連結中朝兩國嘅主要線路之一。由長春向東出發，過飲馬河後轉爲東南向到吉林，檻過松花江後轉向東北，過老爺嶺、威虎嶺，經延吉抵達圖們，然後檻過圖們國境鐵路大橋，接入到北朝鮮嘅南陽國境線、咸北線。不過而家冇國際客運列車來往。

由於呢條鐵路經過朝鮮族自治地方，所以有朝鮮文官名。滿洲國時，由於長春係國都，所以嗰陣個名叫京圖線。

線路資訊 
區間同距離：長春站～圖們站 529 km
站數：56個
軌道間隔：1435 mm

史 
呢條鐵路從1905年開始商議鋪設，直到1934年先通車營運。1905年日本打贏咗日俄戰爭，日本同俄國以長春爲界，瓜分滿洲，同時朝鮮淪爲日本嘅保護國。喺之前大清同朝鮮之間有間島呢個領土爭議，淪爲保護國後，間島問題變成大清同日本之間傾數。當時日本爲咗自己利益，話間島已經係事實上嘅朝鮮人居地，係朝鮮領土，不過大清好反對。最後1909年簽咗《間島協約》，入面協定間島係大清領土，不過保有日本各種特權。

日本根據協約獲得鐵路鋪設權。喺1910年到1912年時已經鋪咗長春到吉林嘅吉長鐵路，當時日本諗住再鋪條吉會鐵路，作爲長吉鐵路嘅延長段，以此聯起朝鮮同滿洲，然後再透過會寧到淸津嘅鐵路、以及淸津到日本敦賀嘅定期航船，串起日本到滿洲嘅其中一條交通綫。諗係噉諗，實際上當地抗日運動令日本好難鋪掂條鐵路。

工程停滯，不過日本人啲利益重喺度，比如開礦權。後來喺1923年10月14號開通咗條，呢條私營輕鐵名義上中日合營，其實係日本揸曬。呢條鐵路係爲天寶山銀銅礦而鋪，分成兩段：主綫、支綫，其中老頭溝到延吉段同而家長圖鐵路重合。1926年提返吉會鐵路嘅問題，然後1926年到1928年由吉林鋪到敦化。不過之後要鋪敦圖鐵路時有詏撬，因爲吉敦鐵路係滿鐵鋪嘅，天圖輕鐵係礦業公司嘅私鐵，兩方對頂結果鋪唔成。

1932年滿洲國成立，遞年將日本直接控制嘅鐵路改爲滿洲國控制。爲咗解決吉會鐵路問題，決定原先條輕鐵由私鐵吸收爲滿洲國有鐵路。國有化後，1933年5月鋪掂敦圖鐵路，宣告全綫落成，當時嘅名嗌做「京圖線」，呢個京係指長春，因爲當時長春係滿洲國首都，當時叫新京。開通咗之後，佢喺圖們過南陽橋，喺南陽站接到北鮮東部線到淸津，再透過海路聯去日本，實現日本當初嘅計劃。不過二戰之後，滿洲國崩潰，中國收復東北，隨之京圖線改名做長圖鐵路。後來由於朝鮮半島局勢演變，到家下長圖綫作爲國際鐵路冇點用到，重要性低過以前好多。

長圖鐵路係百年鐵路，最早嗰段係1910年鋪嘅，所以啲路基、鐵軌、枕木都老化曬，所以而家長圖綫嘅提速改造係重點鐵路項目。呢條鐵路亦出過事，就喺2005年8月15號，長圖鐵路喺九臺嘅路段發生地陷，穿咗直徑20米嘅大坑，不過無直接威脅鐵軌。因爲嗰度舊時係煤礦，廢棄時無填返地底，當時落過段時間嘅雨，於是地底塌陷。後來條鐵路全綫停運八個鐘後先恢復通車。

連接鐵路 
長春站：京哈鐵路、哈大鐵路、
吉林站：瀋吉鐵路、吉舒鐵路
拉法站：拉濱鐵路
朝陽川站：
圖們站：圖佳鐵路

站一覽

南滿洲鐵道

類:中國鐵路
類:吉林交通